CELEX: 32014D0328
Language: el
Date: 2014-03-12 00:00:00
Title: 2014/328/ΕΕ: Απόφαση της Ευρωπαϊκής Κεντρικής Τράπεζας, της 12ης Μαρτίου 2014 , που τροποποιεί την απόφαση ΕΚΤ/2013/35 σχετικά με συμπληρωματικά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (ΕΚΤ/2014/11)

5.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 166/31
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 12ης Μαρτίου 2014
   που τροποποιεί την απόφαση ΕΚΤ/2013/35 σχετικά με συμπληρωματικά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών
   
      (ΕΚΤ/2014/11)
   
   
      (2014/328/ΕΕ)
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, και τα άρθρα 12.1, 14.3 και 18.2,
   Έχοντας υπόψη την κατευθυντήρια γραμμή ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1) και την απόφαση ΕΚΤ/2013/6, της 20ής Μαρτίου 2013, για τους όρους σχετικά με τη χρησιμοποίηση ως ασφαλειών για πράξεις νομισματικής πολιτικής του Ευρωσυστήματος μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως (2),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν σε πιστοδοτικές και πιστοληπτικές πράξεις, περιλαμβανομένων των κριτηρίων καθορισμού της καταλληλότητας των ασφαλειών για τους σκοπούς των πιστοδοτικών και πιστοληπτικών πράξεων του Ευρωσυστήματος, προβλέπονται στο παράρτημα I της κατευθυντήριας γραμμής ΕΚΤ/2011/14 και στις αποφάσεις ΕΚΤ/2013/6 και ΕΚΤ/2013/35 (3).
            
         
               (2)
            
            
               Σύμφωνα με την ενότητα 1.6 του παραρτήματος I της κατευθυντήριας γραμμής ΕΚΤ/2011/14, το διοικητικό συμβούλιο μπορεί οποτεδήποτε να τροποποιεί τα μέσα, τους όρους, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος.
            
         
               (3)
            
            
               Στις 17 Ιουλίου 2013 το διοικητικό συμβούλιο αποφάσισε να ενισχύσει περαιτέρω το πλαίσιό του περί ελέγχου κινδύνων, προσαρμόζοντας τα κριτήρια καταλληλότητας και τις περικοπές που εφαρμόζονται στις ασφάλειες οι οποίες γίνονται αποδεκτές για τους σκοπούς των πράξεων νομισματική πολιτικής του Ευρωσυστήματος και θεσπίζοντας ορισμένα συμπληρωματικά μέτρα για τη βελτίωση της συνολικής συνέπειας του πλαισίου και της πρακτικής εφαρμογής του. Τα εν λόγω μέτρα ορίζονται στην απόφαση ΕΚΤ/2013/35.
            
         
               (4)
            
            
               Αναφορικά με τις απαιτήσεις αξιολόγησης των προερχόμενων από τιτλοποίηση τίτλων, είναι απαραίτητο να εισαχθούν περαιτέρω εξειδικεύσεις στην απόφαση ΕΚΤ/2013/35, η οποία πρέπει για τον λόγο αυτό να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 6 της απόφασης ΕΚΤ/2013/35 τροποποιείται ως ακολούθως:
   
               1)
            
            
               Η παράγραφος 2 αντικαθίσταται από την ακόλουθη:
               «2.   Το ελάχιστο όριο πιστοληπτικής διαβάθμισης που εφαρμόζεται σε τίτλους προερχόμενους από τιτλοποίηση, όπως προβλέπεται στην ενότητα 6.3 του παραρτήματος I της κατευθυντήριας γραμμής ΕΚΤ/2011/14, αντιστοιχεί στη βαθμίδα 2 της εναρμονισμένης κλίμακας του Ευρωσυστήματος (“single A”) (4). Οι προερχόμενοι από τιτλοποίηση τίτλοι πρέπει να έχουν λάβει τουλάχιστον δύο αξιολογήσεις επιπέδου “single A” από οποιοδήποτε αποδεκτό οργανισμό αξιολόγησης πιστοληπτικής ικανότητας (ECAI) για την έκδοση.
               
                  (4)  Ως “single A” νοείται ελάχιστη πιστοληπτική διαβάθμιση “A3”, διενεργούμενη από τον οίκο Moody's, “A-”, διενεργούμενη από τους οίκους Fitch ή Standard & Poor's, ή διαβάθμιση “AL”, διενεργούμενη από τον οίκο DBRS.»."
						
            
         
               2)
            
            
               Η παράγραφος 3 διαγράφεται.
            
         Άρθρο 2
   Έναρξη ισχύος
   Η παρούσα απόφαση αρχίζει να ισχύει την 1η Απριλίου 2014.
   
      Φρανκφούρτη, 12 Μαρτίου 2014.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 331 της 14.12.2011, σ. 1.
   
      (2)  ΕΕ L 95 της 5.4.2013, σ. 22.
   
      (3)  Απόφαση ΕΚΤ//2013/35, της 26ης Σεπτεμβρίου 2013, σχετικά με συμπληρωματικά μέτρα όσον αφορά τις πράξεις κύριας αναχρηματοδότησης του Ευρωσυστήματος και της καταλληλότητας των ασφαλειών (ΕΕ L 301 της 12.11.2013, σ. 6).